Kwaai beurtkrag looi ook selfoonnetwerke(Argieffoto: Unsplash) Die kwaai beurtkrag wat Suid-Afrika sedert einde verlede jaar deurlopend moet verduur, eis ook ŉ tol op selfoonnetwerkoperateurs – met onstabiele verbindings wat by alle operateurs aangemeld word. MyBroadBand Insights het sy jongste selfoonnetwerkgehalte-verslag pas bekend gestel en luidens die verslag belê selfoondiensverskaffers nou in verbeterde batterye en rugsteunopwekkers om die uitwerking van verlengde kragonderbrekings vir klante te verminder. Volgens die jongste verslag is MTN steeds die beste selfoonnetwerk in die land en die diensverskaffer kraai boonop koning in alle groot metrogebiede. MTN het die hoogste gemiddelde aflaaispoed, gevolg deur Vodacom, Telkom, Cell C en Rain. MTN het ook die beste netwerk in Tshwane, Kaapstad, Johannesburg, Bloemfontein, eThekwini, Mangaung, Nelson Mandela en Ekurhuleni. Die verslag is gegrond op die uitslae van 1,36 miljoen van MyBroadband se spoedtoetse wat tussen 1 Januarie en 31 Desember verlede jaar gedoen is. “MTN se uitsonderlike vertoning spruit uit groter besteding aan infrastruktuur oor die afgelope vyf jaar as sy mededingers,” lui die verslag. Vodacom het die afgelope twee jaar egter meer as MTN aan infrastruktuur begin bestee en dit kan in die jongste uitslae gesien word. Al hoe meer netwerkoperateurs het boonop hul 5G-voetspoor landwyd begin uitbrei.